Mõnede bakterite rakupinnal on limakest. Kui see kiht on morfoloogiliselt diskreetne, nimetatakse seda kapsliks. Kapslid koosnevad kas polüsahhariididest, kõrgmolekulaarsetest süsivesinike polümeeridest või aminohapete polümeeridest - polüpeptiididest. Näiteks Streptococcus pneumoniae kapsel koosneb glükoosi ja glükuroonhappe molekulidest. See polüsahhariid muudab bakterirakud virulentseks, inhibeerides nende fagotsütoosi. Bakteri Bacillus anthracis limakapsel koosneb glutamiinhappe baasil moodustunud polüpeptiididest ning on samuti virulentsusfaktoriks. Limakapsel võib olla abiks rakkude liikumisel, võimaldades nende libisemist pindadel. Lisaks arvatakse kapslil olevat ka võime akumuleerida väliskeskkonnast rakkude kasvuks vajalikke komponente, mis on eriti oluline just siis, kui vastavaid komponente on kasvukeskkonnas vähe. Nii on näiteks leitud, et teatud tingimustel võib Mg2+ ioonide kontsentratsioon kapslis olla kõrgem kui väliskeskkonnas. Limakapsel kaitseb rakke ka kuivamise eest.